
LEGENDA O ISKRI I SVEMIRU

NEKADA DAVNO, U VREME pre čoveka i njegovog prvog daha, zemljom su vladali spokoj, mir i blagostanje. Tu, na zemlji, živela je Iskra, začeće svega što diše. Bila je tiha, puna belog svetla i životne energije. 

Iznad nje, na nebu, živeo je Svemir. Protezao se u svojoj bezgraničnosti, ponosit i uvek spreman da pokaže svoju moć. Vladao je sunčanim nebom, ali i tamnim pregibima svoda koji se nisu videli. 

Svake noći, nakon zalaska sunca, Iskra bi gledala u nebo i tražila ga. Želela je da ga pita o moći i životu u nepreglednoj širini njegovog carstva. Gledala bi i zvezde koje su tu sjale – zlatne, ponosne i nedodirljive, želeći da je i ona tu, da prosipa svetlo svoje po zemlji.

Bila je uverena da je Svemirova uloga umnogome važnija od njene, i da se njen škrti sjaj nije mogao ni uporediti sa čistotom sjaja njegovih zvezdi. 

Prolazili su dani i ređale se noći. Iskra je ostala na zemlji, dok se njen sjaj mutio i postajao zagasitiji svakim novim svanućem. Titrala je daleko od Svemira koji se niti jednom prema zemlji okrenuo nije. Sve do jednoga dana.

„Šta tražiš, Iskra, pa gledaš prema meni svaku noć?“ zagrmeo je na nju iz svoje visine.

„Tražim tebe, gledam zvezde tvoje i njihov sjaj,“ odgovori mu.

On se nadmeno nasmeje. „U mene svi gledaju, pa čak i sunce! Zašto me tražiš, šta hoćeš od mene?“

„Hoću da me postaviš uza se, da sijam kao zvezde na nebu.“

„Aaa, to ne može da bude! Biti u mojim visinama i sjati na nebu mora da se zasluži, znaš! Da je lako uspeti se na svod, niko na zemlji ostao ne bi.“

Zaćutala je. „Kako da zaslužim mesto uz tebe?“ 

„Dobrim delom, žrtvom i ljubavlju,“ odgovori joj.

„Zašto tražiš žrtvu zajedno sa dobrim delom i ljubavlju?“

„Zbog ravnoteže. Dobro poništava loše, a ono šta ostane vlada. Razumeš li?“ 

Iskra jedva vidno zatitra. Učiniše joj se lako ostvariva ta tri uslova, uverena u svoju snagu i žar želje koji je nije napuštao. 

„Šta treba da uradim?“ oglasi se ponovo.

„Reći ću ti sutradan,“ zagrmi još jednom okrećući se od nje. Više ga nije čula.

Sutradan, u osvit zore, začuli su Glas. „Od danas niste sami. Od danas će neko drugi da hodi zemljom i da njome vlada; danas ću stvoriti čoveka. Iskra, ti ćeš ući u srce njegovo, da mu podariš strast za životom, stvaranjem i ljubavlju. Da tu sijaš i razbijaš tamu, ako se tu, ikada, uvuče. Ti si deo srca.“ Zastao je. „Ti, Svemiru, ćeš nastaniti um njegov. Da mu podaš nepreglednost i slobodu, i da pamtiš sve kroz šta čovek prolazi i šta uči  - to je od velikog značaja! Ti si deo uma. Kada se srce čoveka spoji sa umom njegovom, duhom i telom, taj spoj će imati veliku moć, a energija tog ujedinjenja uzdići će ga i do mojih visina. Samo u tom spoju, čovek će tek naslutiti od koga je nastao i koliku moć poseduje.“

„A, šta ako se srce i um ne spoje, šta ako se ne nađu?“ oglasi se Iskra, strepeći nad tom mogućnošću.

„Ne plaši se,“ odgovori joj Glas. „Čovek je stvoren da živi u dosluhu i harmoniji sa svojim srcem i umom svojim, svojom dušom i telom, jer je samo u tom postojanju potpun. Čovek nikada neće zaboravi tu istinu.“

Tako je Iskra, uzbuđena i titrava, ušla u srce čoveka, a Svemir je, nestrpljiv da oseti moć tog spoja, ušao u njegov um. Oboje su bili sigurni da će se u osvit sledećeg dana ponovo sresti. 

OSVANULE SU MNOGE ZORE od tog trenutka. Sa svakim novim svitanjem, čovek je bivao sve dalji od svog srca. Izgubljen u borbama za opstanak, osvetama nad neprijateljima, huktanju ratova i svojatanjima tuđih zemalja, oglušio se na titranje u srcu oslanjajući se sve više na um. Zaboravio je na poklon koji mu je dan, na moć koja se, zaboravljena, trunila u njemu. 

Iskra i Svemir ostali su odvojeni, vremenom i sami zaboravljajući da ono drugo postoji.

GLAS_SVEMIRA_ Dragi moji, dobro došli na moju stranicu, „Glas Svemira“. Moje ime je Nataša. Često puta nailazimo na znakove pored puta, na simbole koji se izdvajaju iz okoline i plene našu pažnju. Sigurna sam da se mnogi od vas pitaju šta znače, i da li nam nose poruke. Ja sam tu da vam pomognem. Primećujem znakove oko sebe i tumačim ih po unutrašnjem nahođenju. Nadam se da ćete u ovom druženju sa mnom, pronaći odgovore za kojima tragate. Verujem da će vas moje reči utešiti i ohrabriti da nastavite dalje, ma kako god to vaše „dalje“ izgledalo. Svaka postavka sadržavaće sliku simbola, broj i boju sa porukom i objašnjenjem. Danas govorimo o simbolu belog leptira, beloj boji i broju 5. Pa, da krenemo!

BELI LEPTIR - obasjan suncem, ali pod pretnjom senke, leptir označava prelaz, neminovnu promenu, gubitak nečeg znanog, ulazak u senke, trenutnu zbunjenost, otkrivanje istine, zabludu, gubitak krotkosti, odrastanje, osvešćenje, realizaciju, preokret. Leptir, po sebi, simboliše dušu, promenu, besmrtnost i nadu. Lepota i radost vežu se uz ova nežna, krilata bića, ali u ovom slučaju, tumačenje je, donekle, drugačije. 

** Za neke, ovaj simbol može da predstavlja promenu ili neku vrstu osvešćenja. Iako je promena neminovna, ona ne mora biti loša. Da bismo upoznali sebe, moramo osetiti i senke u nama, one od kojih se čuvamo i koje, u većini slučajeva, ne želimo osloviti. Sve je u ravnoteži i sve ima svoj polaritet, kao svetlo i tama, toplo i hladno. Da bismo bili potpuni, znači, svesni tih polariteta, prepuštanje senkama je neophodno, kao i priznanje njihovog postojanja. Naposletku, na nama je da odlučimo kojoj strani ćemo pridati više pažnje i koju ćemo „hraniti“. Pazite, to „hranjenje“ je od velike važnosti - od strane kojoj se priklonite, ovisi tok vašeg daljnjeg života.

** Neke od vas, beli leptir će asocirati na gubitak nevinosti, naglo odrastanje ili neku vrstu transformacije. Iako leptir, po sebi, predstavlja besmrtnost, u ovom slučaju govorimo o nekom završetku. Svaki završetak je neophodan da bismo „prešli“ u drugo bivanje, izašli iz posteljice koja nam je, do sada, pružala sigurnost i u kojoj smo disali bez straha. Ovaj iskorak označava neminovan rast i ekspanziju, nešto što nesvesno dozivamo i što nam je potrebno da bismo se pomerili s mesta. Neophodno je prekoračili preko tih nevidljivih međa da bismo stasali i razvili se, kako emotivno tako i mentalno. „Svaka promena je dobra“, kažu, ali niko ne spominje strah koji mnogi osećaju pre tog presudnog trenutka. Po meni, upravo savladavanje te nelagode nas gradi i očvršćuje za dalje, za sledeći korak. 

Glavu gore, ne plašite se promene, a ni tame! Obe su potrebne da bismo ostvarili sebe na mnogo dubljem i širem nivou svesti. 

** Kada se leptir pojavi u vašem životu, očekujte radost. Sa složenim situacijama u životu suočite se sa jednostavnijeg stanovišta; ne komplikujte gde to nije potrebno i odbacite višak. Sloboda koju ćete zadobiti, doći će vam kao krila. 

** Dodatna značenja - pozitivne vesti, neko misli na vas, radite šta vas čini srećnim, sagledajte vrednost sadašnjeg trenutka, poseta voljene osobe koja više nije sa vama, koja je preminula. 

BOJA, BELA – Bog, život, neporočnost, jasnoća, nevinost, dobrota, savršenstvo, mir, početak.

	boja Tvorca, Duha Svetog i duša naših.

	početak, ali i završetak svega što diše.

	boja koja donosi nadu, svetlost i lepršavost u sve oko nas. 

	istina, čednost, sloboda dečjeg duha.

	kada se učestalo pojavljuje u vašem životu, znajte da ste pod zaštitom anđela, da tu strahu nema mesta, i da je sve što vam je potrebno u vama.

	na pravom ste putu; nastavite dalje.

BROJ 5 – promena, sloboda, avantura, početak nečeg novog. 

	broj značajan zbog svog središnjeg položaja u redosledu svih jednocifrenih brojeva.

	prelaz, iskorak, znatiželja, osećaj da nešto mora da se promeni, situacija gde nemamo izbora ili ne vidimo drugi način da uradimo to što se očekuje od nas.

	broj 5 spaja telesni i duhovni svet, što dalje potvrđuje važnost njegovog položaja među ostalim jednocifrenim brojevima: uvek u sredini i uvek između dve krajnosti. 

	veže se s ljudskim postojanjem, tj. telesnim svetom kroz 5 čula, 5 najvažnijih sistema u organizmu čoveka i broju prsta na rukama i nogama. 

	na duhovnoj ravni, broj 5 označava peti element ili petu dimenziju, dimenziju u kojoj obitava Bog. 

	kada se učestalo pojavljuje u vašem životu očekujte promene, akciju ili neku vrstu buđenja. 


Prihvatite ono što rezonuje sa vama i hrabro napred, sa verom u ljubav. I, ne zaboravite: ništa nije poremećeno niti slomljeno - Svemir će i dalje da visi iznad nas. Vaša, Nataša.

„MARINA, VAŽNO JE DA me shvatiš!“ rekao je zastavši, kao da hvata vazduh. „Mi više ne možemo zajedno. I, ne, to ne znači da te ne volim! Ti znaš da ću te voleti uvek, dok god me ima, je ‘l znaš to?“ Gledao me. 

Pomislih kako je malo važno to što će me on voleti tamo negde, daleko, i kako me to što je rekao nije utešilo, a ni ohrabrilo. 

„Moram dalje... Moram da se pomerim iz ovoga grada, da udahnem vazduh duboko u pluća, i da nikada više ne osetim da se gušim. Gušim se ovde, Marina...“

„Zar se i sa mnom gušiš? Kako se uz mene gušiš, Miloše?“ 

Nagli nalet vetra ote mi reči iz usta i, kao da se igra s njima, baci ih negde u stranu, da ih on ne čuje. Nisam ih ponovila tresući se od hladnoće ili živaca, nisam tačno znala, čvrsto omotavajući jaknu oko sebe. 

Stajali smo u parku našega grada, u ishabanom odjeku smeha, mirisu julskih noći i titravom sjaju umornih kresnica. Stajali, umorni od želje da promenimo svet, odjednom lako lomljivi i sumnjičavi. Nebo iznad nas, u tišini je, nemilosrdno, kršilo ostatke tog lakog života, neke nedodirljivosti, lepote i naše ljubavi. Osećala sam da zvuk, mirisi i boje nikada više neće biti isti, da se od danas menjamo.

Da li smo, napokon, odrasli? 

Da li odrastanje ovako izgleda? Osećamo li svi umor koji se lopovski uvlači u nas, i zašto mi je hladno? Zašto je iskorak iz sigurnosti i lepote prve ljubavi hladan, i šta se dešava sa srcem? Može li ono da nastavi, da se povrati od udara, i da sa istom sigurnošću ponovo kuca i ponovo voli? 

Da li je to moguće? 

Disala sam tiho dopuštajući nebu da satre sve što je moralo da izbriše, nesvesno se plašeći da ne uznemirim nebesa i zaustavim taj proces eliminacije. 

Odlazio je od mene, znala sam. Napokon sam shvatila šta mi je govorio i napokon, u potpunosti, bila svesna da ću već od sledećeg trenutka biti sama. 

A bila sam sigurna da će naša ljubav trajati večno. Da će biti jedna od onih koja izdržava svako breme koje se na nju položi, da će izbeći slepe ulice prevare i laži, i da će čista, kao i kada je počela, trajati dok i mi trajemo. Bože, kako sam bila glupa! 

„Kad odlaziš?“ procedila sam, nešto glasnije.

„Prekosutra.“

„Gde ćeš?“

„U Sloveniju. Dobio sam stipendiju da osnujem klub i nastavim sa treninzima.“ Zastao je, smrknutih obrva. „Čini mi se, ako ne prihvatim ovu ponudu, nikada se neću pomeriti iz ovog mrtvog grada.“

Slušala sam ga. 

„Da li smo onda i mi, koji ostajemo u njemu, mrtvi? I zašto bi sebe osudili na takvu sudbinu?“ pomislila sam, ali ništa nisam rekla.

„Molim te, ne gledaj me tako...“ Trgnuo me njegov glas. 

Nisam razumela. Kako sam ga gledala? Šta sad ima da mi govori da ga ne gledam tako, i da me tu nešto žali! Šta, da li je trebalo da plačem, vrisnem, padnem na kolena i molim da me povede sa sobom? Da mu kažem da se ne zeza, da se on na to nasmeje i kaže kako sam u pravu, kako se samo šalio. Da kaže da ne može da veruje da sam mu poverovala i pomislila da bi mogao da me ostavi. Da me zagrli i šapne da on bez mene ne može da živi, i da sam ja jedino što mu treba u životu. 

Niko ništa nije rekao. Niko se nije nasmejao niti zaplakao. Moja kolena nisu dotakla zemlju, i ja ga nisam pitala da li se šali. Nebo iznad nas, i dalje teško i preteće, savesno je i vredno završavalo svoj proces brisanja, kako nas tako i svega što nas je vezivalo.

„Glavu gore, Marina! Ponovo ćeš ti voleti, veruj mi!“ Prišao je bliže i zagrlio me, široko i toplo, onako kako samo on zna. 

Nađoh neki predah duše u tom zagrljaju, na tren udahnuvši miris njegovog parfema i njegove kože. Dopustila sam poznatoj toplini da me uteši i, sklopljenih očiju, svesno, pala u neku prazninu, duboku i čudno lelujavu. Nisam zaplakala kada se odmakao niti sam pokazala koliko me to odvajanje fizički vređalo. 

„Kako da dopustim nekom drugom da me voli? Kako da se predam tuđim rukama i stranim usnama? Kako, kada samo tvoje vrede, Miloše?“ zacvilela sam u sebi. „Zašto mi to govoriš, ali, stvarno nisi normalan! Ćuti, bre, Miloše, ako za Boga znaš!“ Nisam spustila glavu i dalje galameći u sebi. „Gde da nađem novi početak? Ovde, gde si me ljubio, gde od danas postojim bez tebe, gde ću zapinjati za deliće pokidane ljubavi koju mi ostavljaš u zavet? Ništa ti ne znaš! Ništa ne znaš, Miloše...“ 

Gledao me, a meni se učini kao da čeka da mu nešto kažem, nešto sa čim ću ga ispratiti i što će on dugo da pamti. Nešto važno, pametno, rečito, nešto od srca. Pade mi na pamet ona pesma, „Selma“, i ja pomislih kako ni Bebek nije umeo da smisli nešto moćno i od važnosti u trenutku rastanka. 

Pomislih kako je tako kod svih nas; možda nam treba više vremena da smislimo reči koje će neko da pamti, i da se, skoro sa ponosom, vraća na njih. 

Izdahnula sam lagano zaboravljajući na Bebeka i njegovu Selmu, još uvek nema, grčevito se držeći za jaknu. Znala sam, kao što je znao i on, da neću progovoriti i da ću ga u tišini ispratiti. Kada je to shvatio, ponovo je zakoračio prema meni, dotaknuo mi ovlaš ruku, okrenuo se i otišao. 

Pratila sam njegov lik dok se nije izgubio. Bila sam svesna njegovog nestajanja, prelaza iz fizičkog u duhovno, tog procesa stapanja sa vazduhom. 

Posle, u životu, uvek u jesen, pred kišu, dolazio bi mi tako nevidljiv. Omotavao bi se oko mene i svojatao me, lak i proziran. I svaki put sam mu dopuštala tu drskost i uplitanje u moju svako- dnevicu. Znala sam da će nestati brzo, sa prvim kapima, da će ga nebo oteti od mene i sprati tragove koji su, još uvek lepljivi i mirisni, bivali svuda po meni. 

Gledala sam kako nestaje i nisam se pomerila, ni telom ni umom. Onda neka toplina udari iz mene, u trenu se sudarajući sa hladnoćom vazduha i sve jasnijom pretnjom kiše. Zatvorila sam oči, sve da olakšam taj sudar energija. Uzalud, nisam uspela odoleti olakšanju koje su mi suze obećavale. Predala sam se, laka i odjednom bolna, i suzama i vetru, energiji koja me budila i tišini koje sam tek tada postala svesna. 

Nešto se slomilo u meni, tiho i zauvek, i ja sam znala da nikada to prebijeno, zaceliti neću. Nije mi bilo stalo do toga, ne tada, a ni posle. 

„Nije me poljubio. Zar se ljudi koji se vole ne rastaju sa poljupcem? Zašto je Miloš otišao bez poljupca? Da li je slagao kada je rekao da me voli?“ pomislila sam i obrisala rukavom nos i neku zakorelost s lica. „Zašto sam verovala da ćemo trajati zauvek? Postoji li iko ko je održao ljubav svežu, uzbudljivu i jasnih boja zauvek? Postoji li? I, šta ja sad da radim ovako polupana, šta?“ Krenula sam stazom iz parka. „Šta?“

Onda sam ga primetila. Tek dva koraka ispred mene, na popločenoj stazi, mirovao je beli leptir. Nisam bila sigurna da li je mrtav ili tek drema. Dremaju li leptiri? 

Zaintrigirala me njegova nepokretnost, privukla mi pažnju, na čas me odvlačeći od uragana koji je kovitlao u meni. 

Prišla sam mu oprezno, kao da se plašim da ga ne probudim. Bilo je prekasno; beli leptir više neće poleteti. Ona tuga ponovo navre iz mene, sad i zbog mrtve bube, i ja osetih kako se gušim. Prepoznah sebe u belini njegovih krila i nepokretnosti koja ga je obuzimala. Osetih kako i ja želim leći tu, pored njega, ispod tmurnog, kišnog neba. Sa sigurnošću sam znala da ću i ja svisnuti od bola ako se ne pomerim, ako ne podignem glavu. Uspravila sam se, ona tuga sad bi jasnija, nevidljiva, obavijajući se oko mene kao vetar. Prekoračila sam preko nepomične bube odupirući se želji da legnem i sačekam kišu da padne po meni.  

Postalo je hladnije, a onaj predosećaj promene u vazduhu postade stvaran. Teške, prozirne kapljice septembarske kiše odvojiše se od oblaka. Nije mi više bilo hladno i nisam više plakala. 

Da li sam odlučila da budem hrabra ili su i suze ostale slomljene negde u meni, nisam znala. Sigurna u toj novostvorenoj ljušturi, u tišini i odsustvu energije svoga srca, ja sam ušla u kišu. 

Bila sam ponovo rođena, stvorena da budem drugačija, bez osećaja, suza i bez osmeha. Imala sam 17 godina.

HODALI SMO SKORO POLA sata. Moja desna cipela poče da me žulja, i ja jasno osetih kako mi se koža odire, kako me peče. Poželeh da se izujem i nastavim bosonoga, ali opet, nešto me bi sramota. 

Mladić kojeg sam pratila, nije usporavao korak, sada dišući glasnije i, kako mi se učini, s nekom nervozom. Nisam znala kako se zove niti sam mnogo znala o njemu; to mi nije bilo ni važno. Tražili smo podstanarsku sobicu njegovog druga koju nam je, velikodušan i brižan, ponudio na nekoliko sati. 

I, tako, on zajapuren, a ja šepajući, zađosmo u ulicu savršeno negovanih vrtova, širokih grmova ruža koji su cvetali ispred visokih kapija i uredno obrezanih, visokih stabala. Nikada pre nisam bila u ovom delu grada, i cela ulica mi se učini kao nepoznata, još neotkrivena planeta.

„Ko živi ovde? Kome je stalo do toga kako je grmlje obrezano, i ko, sa brigom i ljubavlju, neguje travu? Imaju li ovi ljudi ikakav dodir sa pravim svetom i svim onim sa čime se mi, ostali, bakćemo?“ pomislih. „A, možda smo mi ti koji ne žive u pravom svetu. Možda svi mi, ostali, živimo u nekoj izmišljenoj dimenziji kirija koje se ne mogu namiriti, čudnih mirisa i struje koje nema pred kraj meseca, zajedno sa mesom i sirom. Možda smo mi u zabludi, i možda ja to tek sada uviđam.“

Sve oštrija bol razderane kože na peti zaustavi mi misli i usmeri me na put i mladića koji se napokon zaustavio ispred jedne od onih visokih kapija. Okrenuo se prema meni, sjajnih očiju i kao da se oblizuje, na tren me podsećajući na hijenu. Stavio je prst na usta, nespretno me uhvatio za ruku i povukao za sobom. 

Ušli smo u tamno, prostrano dvorište. Podstanarska sobica, stajala je odvojena u desnom uglu tog prostora i podsećala me na kućicu. U stvari, to i jeste bila kućica, ali u ovom čudnom svetu zelene trave i cveća, tako su podstanarske sobe izgledale. 

Pomislih, „Svašta! Jebote, gde ja živim!“

I dalje me držeći za ruku, mladić priđe savršeno belim vratima i poče, tapkajući, tražiti ključ po okviru. Nasmejao se široko i ponosno kada ga je pronašao, i počeo čačkati po ključaonici. Jedva je okrenuo ključ, a ja pomislih kako sam pogrešila što sam se uplela sa ovim „junakom“. 

„Jao, bre, gde na ovoga da me noć nanese!“ Izdahnuhnula sam tiho. 

Ušli smo u tamnu, prostranu sobu. On mi ponovo pokaza prstom da ne pričam i ne palim svetlo. 

„Još bolje,“ pomislih, te krenuh prema dvosedu koji je stajao u sredini sobe. 

Iza dvoseda je ležao uski, razbacani krevet, uz koji je nespretno stajao mali noćni ormarić. Na širokom prozoru bilo je okačeno ćebe. Pomislih kako to ćebe i ovaj obični, nenamešteni krevet, kvare lepotu koja se nalazila napolju, a koju smo ostavili iza zatvorenih vrata. 

„Da li se mi, koji ne pripadamo onome što je sa druge strane vrata, na kraju uvek nađemo u sobama razbacanih kreveta, izbledelih ćebadi prebačenih preko prozora, i vrata koja su samo izvana lepa i besprekorno bela? Kako sam ja dospela na ovu stranu, i da li mi je uopšte i važno da budem na drugoj? Da li bih znala da živim u toj besprekornosti i čistoti?“ pomislih.

„Šta si se zamislila?“ upitao me sedajući pored mene, bez želje da čuje odgovor. 

Uhvatio me za grudi i počeo da ih steže. Slutila sam da će ovo biti duga dva sata. Obećah sebi da neću više ovako; od sada ću pažljivije da biram s kim ću u noć. Primakao se bliže i počeo da slini po meni, baš kao ona hijena na koju me ranije podsetio. 

Onda se odmakao od mene i, uhvativši me za ruku, poveo do kreveta. Srušio se na mene i brzo spustio pantalone. Počeo je da čeprka između mojih nogu, baš kao po ključaonici belih vrata, pokušavajući da pronađe ulaz, da ponosan zakorači unutra i još ponosniji izađe napolje. Dopustila sam mu, potpuno odsutna i nezainteresovana. 

Onda sam počela da pratim šta radi pitajući se, na koji način će da me „savlada“. Počeo je da drhti, nekako izgubljen i nervozan. Mogla sam da mu pomognem, da ga uzmem u ruku, očvrsnem i povedem gde treba da ide, ali nisam. Zabavljala me njegova muka i nervoza koja je rasla uporedo s njegovom kitom. 

Počeo je da stenje, još uvek izvan mene, njegova muka prerastajući i ovu sobu, dvorište iza zatvorenih vrata, pa i celi ovaj strani svet. Onda je naglo stao i zagledao se u mene. 

„Umeš li ti išta da radiš?“ upitao me. „Ja sam čuo da si vešta i da se dobro karaš, a ti? Jebote, k’o da sam na balvan leg’o!“

„A, to si čuo, je l’? Priča se da se dobro karam? Pa, hajde onda, junače, da ti Marina pokaže kako se to radi!“ 

Ustala sam srušivši ga sa sebe na drugu stranu kreveta. Gledao me, dok su mu oči, sjajne i nasmejane, sijale u tami. Ponovo je počeo da se oblizuje i ja svesno odvratih pogled od njegovog lica i hijene koja mi se ponovo ukaza pred očima. Uhvatila sam ga u ruku, spremnog i nadraženog, i uvela u sebe. Pomerila sam se na njemu tek nekoliko puta kada se sve završilo. Moj junak je završio svoj ljuti boj i, kao da je trčao maraton, ostao da leži teško dišući još punih pet minuta. Kada se konačno pribrao i navukao farmerice na svoje mršavo telo, seo je na dvosed, pored mene, i zapalio cigaretu.

„Bili su u pravu, odlična si!“ procedio je, pušeći. 

Svetlo njegove upaljene cigarete podseti me na svica. Ćebe na prozoru je i dalje, predano i verno, čuvalo svetlo i netaknutu čistotu od nas. 

„Možemo se ovde opet naći, ako hoćeš...“ Pogledao me.

Nisam mu odgovorila, ustajući i otvarajući vrata. 

„Kako ću stići kući sa ovom oderanom kožom? Jao, bre, mnogo me sve ovo nervira!“ pomislih na pragu sobe. 

Onda sam izula cipele i izašla napolje bosonoga. Nije me više zanimao bezimeni mladić-hijena, zaboravljeni, nenamešteni krevet, ćebe preko prozora i svet kojem nisam pripadala. 

Požurila sam, osećajući svaki kamenčić kako se zabada u moje bose tabane. 

„DOKLE MISLIŠ OVAKO, Marina? Znaš li ti šta pričaju o tebi po komšiluku, znaš li?“ pitala me. Majka je stajala ispred hrpe neopranih sudova i, sa krpom u ruci, gledala u mene. 

Sedela sam za okruglim stolom u sred uske, pravougaone kuhinje. Naš okrugli sto se nije uklapao u taj prostor, ali je, nezgrapan i tako neodgovarajući, stajao tu već petnaest godina. Kao da je „očekivao“ da se svi mi priviknemo na njegovu očitu besmislenost u prostoru naše kuhinje. I danas smo se gurali oko njega, a da ni u jednom trenutku nikome nije palo na pamet da ga zameni ili kupi neki drugi, možda, pravougaoni?

„Zašto je ovaj sto ovde toliko dugo?“ misli mi skrenuše sa majke i njene brige. „Da li smo svi slepi na njegov neodgovarajući oblik ili to slepilo ima veze sa nečim drugim? Ko je bio toliko lenj, pa se nije posvetio banalnosti slučaja oblika stola u uporedbi sa oblikom sobe u kojoj stoji? Ko je bio lenj, pa nije sagledao da se neka vrsta izlaza krije u tom zadatku, zadatku koji odvraća misli od svakodnevice koja se nemilosrdno ponavlja, i koja ništa uzbudljivo, novo ili zanimljivo donosi? Ko nije video taj pojas za spasavanje koji bi ga, na nekoliko sati ili možda na dan, odvojio od zamućenosti dana i nepreglednosti noći? Ko? 

Majka! 

Majka je bila jedina koja je tu redovno boravila i koja se od sudova i peći nije odmicala. Da li je majka videla tu manu naše kuhinje, i zašto je ćutala, zašto je dopustila da traje? Zašto ništa nije uradila? 

Zašto smo svi ponekad slepi na nešto što ne odgovara, ne paše, a što nam, kao pogrešni deo slagalice, kvari celu sliku koja nikada neće biti ispravno urađena. Zašto trpimo taj bezobrazluk, tu drskost, i zašto joj ne pogledamo u oči?“ zaustavila sam misli, svesna da sam otišla predaleko. „U stvari, šta me briga! Ako majci ne smeta oblik stola, šta je mene briga!“

Znala sam zašto su me misli odvukle ka ovom glupom stolu, nevažnom i, zaista, bez ikakvog smisla; bežala sam od još jedne lekcije za koju sam znala da dolazi. 

Pogledom sam potražila oca. On je, kao i uvek, odvojen i nezainteresovan, gledao kroz prozor. Već je skoro šest godina sedeo tu, isto tih, jedva prisutan i uvek gledajući napolje. Srčani udar ga je poštedeo smrti, ali kako je vreme odmicalo, nisam bila sigurna da li je to bio poklon ili cerekanje neba u njegovo, ali i u naše lice. Od kada je oboleo i vezao se za stolicu, sve češće sam čula taj podrugljivi smeh koji se sve više uplitao u moj život. 

Moj život, ha! 

Nebo se obilno zabavljalo sa mnom i svim što ga je činilo u zadnje tri godine, tri godine od kada je Miloš otišao. Pomislih kako samo njegovo ime pamtim, uverena da samo njegovo ime ima prava da živi u meni, da traje. Svi drugi koji su prolazili pored mene, i svi koji su tek trebali da dođu, bili su samo lica, mladići bez imena i ikakvog značaja. Da, tako mi je odgovaralo, i samo tako bilo ispravno. 

Otac se nakašljao prekidajući mi misli na tren.  

„Možda mi i ne živimo tako loše,“ pomislih gledajući majku kako mu prekriva noge. „Na našem prozoru visi čipkana zavesa, mi nemamo ćebadi...“ 

„Slušaš li ti šta ja govorim, dete?“ Odjednom se stvorila ispred mene sa onom istom krpom u ruci, zahtevajući da joj odgovorim.  

„Ne zanima me komšiluk, mama!“ Pogledala sam je. „Šta ja imam o toga šta svet priča, šta?“

Pomerila se i nezgrapno sela preko puta mene; sto muklo zaškripa. „Nije svet taj za koga brinem, Marina, brinem za tebe!“ Spusti onu krpu na sto. „Šta će ti prljavština zakačena za tvoje ime? Kako ćeš se udati? Ko će te hteti za sebe, ako te svi mogu imati? Kome ćeš biti sve na svetu?“

Pogledala sam je. „Bože, kako je naivna i kako malo zna o mojoj generaciji!“ pomislih, te izrekoh naglas. „Niko više ne govori o udaji, mama, o posedovanju drugog i svojatanju svega što je njegovo. Niko više ne razmišlja o zlatnom kavezu koji se samo u početku sija, a koji vremenom prelazi u bakreni. I, svejedno, ja sam sa ljubavlju završila. Samo jednom sam umrla, više neću.“

Nije znala šta da mi kaže. 

Dotakoh joj ruku. „Mama, previše brineš, stvarno! Stvari su sada drugačije.“

„Da, možda i jesu, ali zapamti da jedno ostaje isto i da se nikada neće promeniti, bez obzira na pomodarstvo, uticaj okoline ili način razmišljanja. Samopoštovanje nikada ne izlazi iz mode, zapamti to!“

Šta sam mogla da joj odgovorim? Šta sam mogla da joj kažem i kako da joj objasnim da mene takve, pune ljubavi prema sebi i samopoštovanja, više nema i da me nikada neće ni biti. 

Poželeh da izađem iz kuće i da se izgubim u masi lica ovog mrtvog grada. 

„Nije li ga tako i Miloš nazvao pre nego što je otišao?“ pomislih.

„Vidim ja da pričam bez veze.“ Još jednom je odustala od namere da me urazumi, s mukom se izvukla iza stola i vratila prljavim sudovima. 

Pogledom je okrznula oca koji se nije pomerio. Čula sam kako je uzdahnula, teško, s nekom tugom, više se i ne trudeći da sakrije svoj čemer. Da li se zbog svoga braka borila za mene? Da li mi je ponavljala istu priču nadajući se da će ipak nešto ostati u meni, da ću se jedno jutro probuditi i shvatiti da je ona bila u pravu? Znala sam da mi želi dobro, ali ja to njeno dobro nisam mogla iskoristiti niti priložiti u svoj život; za mene je bilo kasno. 

Sažalih se na nju sedeći tu, baš to jutro. Sažalih se nad njenom sudbinom, na dane koji su grcali pod teretom mog lutanja, očevog sve češćeg izbivanja iz stvarnosti, i senke moje mlađe sestre, Sandre. Sažalih se sa onim malim, najmanjim delićem srca koje je još ostalo celo, u kojem je još uvek bilo boje, koje mi je omogućavalo da dišem. 

Nažalost, taj delić nije bio dovoljno velik niti snažan, da to što osećam i pokažem, oblikujem u reči, da joj priđem i zagrlim. Nije bio dovoljno velik da ja nju utešim, da joj kažem da je u pravu i da ja grešim. Nažalost, nažalost, nije ga ostalo toliko i nije posedovao toliku snagu. 

Ćutke sam završila doručak.

„HAJDE, RECI, ZAŠTO plačeš?“  

Sedela je ispred mene, mala i zgrčena. Glasno je šmrcnula, ne krijući suze. Pomislih kako je deci lakše i plakati od nas, odraslih. Kako kod njih nema premišljanja, strategija po kojima osećaju i pokazuju raspoloženje, igre monopola, večite potrebe da dokažu svoju snagu i izdržljivost, opravdaju očekivanja drugih. Sandra je bila tužna, i to je bilo to, jednostavno, prosto i iskreno. 

Njena emocija tuge bila je isuviše iskrena za mene dok me obavijala nekom nelagodom i nespremnošću; nisam znala kako da joj priđem ni šta da joj kažem. 

Kada se menjamo? Kada prelazimo iz doba deteta i iskrenosti, u doba odraslih i njihovih peripetija? Pamti li iko od nas baš taj trenutak, taj iskorak, i da li je iko od nas okrenuo glavu i pomislio, „Ha, vidi, sad sam odrastao!“ Da li je iko od nas osetio tugu nad gubitkom te nevinosti i, ako jeste, zašto smo tužni? Zar napredak, po sebi, nije pozitivan, i zar nam pomeranje ne donosi novine i uzbuđenja? 

Da, donosi. 

Pomeranje je uvek pozitivno, dok promena koja sledi obećava rast i izgradnju najbolje verzije nas samih. Problem se javlja u pravilima koja smo, kao društvo, postavili i odredili da se po njima ravnamo. Problem je što smo u toj grčevitoj utrci da udovoljimo i budemo što ubedljiviji u tom očekivanju, zaboravili na instinkt, na potrebu i mogućnost da se možemo, i trebamo, osloniti na ono što drema u nama - naš duh. Problem je što „odrastamo“ po pravilima čoveka, a ne duha, što zaboravljamo na srce i nepromenjivu moć lepe reči sa kojom smo svi rođeni. Problem je što nas na kraju nije briga, što smo umorni i rastrgani. 

Ponovo je šmrcnula i podigla svoje vlažne oči prema meni. Ubode me ta primitivna energija bola pravo u onaj mali, živi deo srca. Progutah uzdah.

„Neka deca su me napala danas...“ šapnula je.

„Šta se desilo, Sandra, hajde, lepo mi ispričaj!“ Iznenadi me mekoća glasa i iskrena želja da je utešim.

Ponovo je spustila glavu, a njena kovrdžava kosa, boje mekog žita, pade joj po licu. 

„Kada sam danas išla iz škole, tri dečaka su me napala grudvama,“ izreče. 

Jednostavnost toga što je izgovorila dodirnula je moju kožu peckajući me. Reagovala sam na taj dodir vatre gotovo instinktivno osećajući kako se neki bes budi u meni. Odjednom postadoh nervozna zbog njenih suza, zbog boli koju sam i ja osetila, svega mrtvog što se uzdiglo u meni i što je počelo da me nervira. 

„Šta je sad ovo?“ pomislih. „’De, bre, ovo da me uhvati sad, i otkud izlazi, ako sam sve lepo spakovala?“ 

Sandra je ćutala trepćući očima i tako, bez pomoći ruku i druge promisli, terala ostatke suza sa trepavica. Gledala me strpljivo, s nadom, ceo njen svet na nekoj ivici, u milosti onoga šta sam krenula da joj kažem. Trepnula sam i ja, ali ne da oteram suze, njih sam izgubila, već da sagledam jasnije, da što bolje smislim laž koju ću joj pokloniti. 

Bila sam sigurna da moram da slažem, sigurna da nisam u stanju da joj ponudim istinu, jer sam i nju izgubila, jer nisam verovala da bilo šta menja. Sažalih se nad njom, bolno svesna trenutka kojega ću pamtiti dok me ima, u to sam bila sigurna. 

Trenutka kada sam svoju sestru gurnula u ambis prevare, laži i dvoličnosti, kada sam je prevela u svet odraslih.

„Sandra, nisu oni tebe napali što imaju nešto protiv tebe, oni tebe i ni ne poznaju,“ rekla sam. „Dečaci će uvek biti dečaci, vragolasti i nikada na miru. Ako pogledaš, tebi se ništa loše nije dogodilo; ništa nisi povredila i ništa slomila, tek si se uplašila, je l’ tako?“ Klimnula je glavom. „Znaš, kada se uplašimo ili nam se nešto ružno desi, i kada iz toga izađemo ’celi’ i ’nepovređeni’, to je dobro za nas.“

„Kako može da bude dobro ako se plašimo?“

„Može, Sandra, može, i sada ću ti reći zašto...“ Slušala sam samu sebe, potpuno nepovezana s tim što sam izgovarala i što sam naumila da izreknem sledeće. Ni ja nisam znala zašto je dobro kada se plašimo, i sama uzbuđena da čujem razlog. Prepustila sam se energiji u kojoj sam se našla, na tren nova, izmišljena i puna topline.

„Kada se uplašimo i kada to nešto pobedimo, postajemo za toliko jači, znaš, postajemo mudriji, rastemo.“

„Kako rastemo? Je l’ u visinu?“

„Ne, ne u visinu, rastemo u hrabrosti da drugi put budemo manje uplašeni i manje povređeni.“

„Oh...“ Nakrivila je glavu kao da me u potpunosti razume. Možda i jeste, otkud znam! 

„Znaš, ako se ne upletemo u nevaljalost, mi je poništavamo, kao da je brišemo gumicom, i ona nestaje.“ 

Zaćutala sam osećajući kako rastem negde u grudima.  Jasno sam osetila neki ponos što sam našla način da je sačuvam u svetu deteta još malo, još samo malo... Onaj „živi deo“ mog srca, pomerio se u meni.

„Kako je brišemo, seko? Kako brišemo nevaljalost?“ 

Privukla sam je bliže. „Brišemo je što ne uzvraćamo na nju silom ili besom. Zapamti, bes se besom ne gasi; samo dobro delo to može da uradi.“

„Znači, da budem dobra svaki put kada je neko nevaljao i kada me napadne?“

„Tako nešto...“ Trepnula sam. „Tajna je u tome da ne budeš kao oni, da ne uzvratiš isto, već da se odmakneš i pustiš da te ljutnja prođe.“

„Ali, onda će svi misliti da se stvarno plašim i da sam kukavica. Tek onda će se svi okrenuti na mene!“ Pogledala me. „Da li stvarno treba tako da uradim, da budem kukavica?“

Zamislila sam se. „Znaš, Sandra, mnogo veća snaga je potrebna da se čovek ne uplete u nevaljalost i ostane izvan nje, ali ti to sada ne možeš razumeti, mala si još! Zapamti da je dobro mnogo jače od lošeg, i da će većina dece u školi prepoznati tvoje dobro delo i privući se tebi iz tog razloga. Osetiće tvoju snagu u ’ne uplitanju’ i ’prepuštanju’, i sigurna sam da će u tome videti tvoju veličinu.“ 

Klimnula je glavom, ali nisam bila sigurna da li me razumela. Hm, nisam bila sigurna ako sam i ja razumela to što sam joj poveravala! 

Da li možemo uporediti naše živote i izazove sa kojima se srećemo u školskim dvorištima i klupama, sa životom i izazovima koji nas strpljivo čekaju kada izađemo napolje? Da li se na „popuštanje jačima“ gleda kao na snagu ili sam ja pogrešila? Da li bih ja gledala na isto kao na vrlinu? 

Nisam bila sigurna. Nisam bila uverena u to što sam joj rekla, i nisam znala otkud sam to izvukla.

„Dobro, da uradim kako kažeš.“ Pogledala me odvlačeći me od sumnje. Nije više plakala. „A, zašto si se ti onda uplela u nevaljalost? Zašto ti dopuštaš drugima da su loši prema tebi?“

„Šta?“ upalilo se malo treštavo svetlo negde u meni, glasno zavijajući i upozoravajući me na opasnost. I ne, ne znam gde je bilo, i ne, ne mislim da je bilo u grudina; kod mene se ništa ne dešava u grudima. „Šta?“ zatutnji ponovo u meni.

„Kako to misliš?“ upitala sam, prividno mirna. 

Gledala me pravo u oči. „Znam da ti nedostaje Miloš, čujem kada sanjaš o njemu i kada ga zoveš. Sve znam, iako sam mala. Znam da imaš mnogo prijatelja i da se sa njima družiš. Čak i neke devojčice iz mog odeljenja to znaju, ali to nema veze, to nije važno. Ako ti smeta to što ti rade, zašto se družiš sa njima? Mama kaže, ‘Oni nisu Miloš i, da hoće, ne mogu biti!’ Mama još kaže da smo svi na svoju ruku, različiti, kao cveće u vrtu.“ Zastala je. „Zato, ako te vređaju, ne daj im. Uradi onako kako si meni rekla da treba da uradim.“

Ponovo sam trepnula. Sećam se tog treptaja jasno. I sada vidim pomeranje svojih kapaka i njihovog usporenog spuštanja na dole. Već sledećeg trenutka, još sporije, vratili su se u svoj prvobitni položaj. Da, upravo tako ga se sećam - usporenog i namernog. I, ne, ne znam zašto. 

„Možda bi trebalo tako da uradim...“ Nasmešila sam se. „Možda i jesmo svi različiti kao cveće u vrtu, ali moj cvet je divlji, Sandra. Mom cvetu nije mesto u vrtu; ja sam izašla napolje, ja sam se izrodila...“ Uzdahnula sam. „Ali, ti, ti si tu, i ako budeš slušala majku, uvek ćeš tu i ostati.“ 

Slagala sam. Osećala sam da sam joj dala nadu za nešto što ne postoji: ideal porodice i braka, ljubavi, i večne sreće dvoje ljudi. Zasmeta me ta obmana. Zašto sam je podarila svojoj sestri? Da li će se setiti mojih reči kad joj „njen Miloš“ slomi srce? Kad joj kaže da se guši i da je sve oko njega mrtvo. 

Mrtvo? 

Kako može da bude mrtvo, i kako vazduhu može nedostajati kiseonika, ako ja tu dišem? Ko laže? Ko će nju isto tako slagati? 

Ah, a možda će se Sandri sve desiti drugačije. Možda će ona biti jedna od onih retkih, onih koje su voljene, pažene i mažene. Možda će baš ona dobiti bombonjeru i crvene ruže za svaku godišnjicu braka, i možda će se „njen Miloš“ setiti tog važnog datuma bez njene pomoći. Možda... 

Ali, sada pričamo o meni, o mojoj laži, mirisnom cveću i vrtovima raja koji su meni izmakli. 

Poljubila

